琵琶引
作者：高似孫
朝代：宋

paragraphs: 人生聚散難爲別，何况匆匆作胡越。
梅梢带雪下昭陽，明朝便隔關山月。
長城不戰四夷平，臣妾一死鴻毛輕。
回憑漢使報天子，爲妾奏此琵琶聲。
長安城中百萬戶，家家競學琵琶譜。
酸聲苦調少人知，食雪天山憶蘇武。
西風吹霜雁飛飛，漢宮月照秋砧衣。
嫖姚已死甲兵老，公主公主何時歸。